Рэнэ Коти

Жюль Густав Рэнэ Коти (франц. Jules Gustave René Coty; 1882 оны 3-р сарын 20-нд Францын Авр хотод төрж, 1962 оны 11-р сарын 22-нд тэндээ нас барсан) — Францын төрийн болон улс төрийн зүтгэлтэн, Францын 17 дахь Ерөнхийлөгч (1954—1959), Францын Дөрөвдүгээр Бүгд Найрамдах улсын 2 дахь бөгөөд сүүлчийн Ерөнхийлөгч юм. 

 Намтар 
Рэнэ Коти Францын Авр хотод төрсөн бөгөөд Каенийн их сургуульд суралцаж, 1902 онд хууль зүй, гүн ухааны чиглэлээр төгссөн. Тэрээр төрөлх Ле Авр хотод хуульчаар ажиллаж, далайн болон худалдааны хуулийн чиглэлээр мэргэшсэн байна.

Мөн тэрээр "Радикал нам"-ын гишүүнээр улс төрд орж, 1907 онд дүүргийн зөвлөлийн гишүүнээр сонгогджээ. Дараа жил нь тэрээр Бүгд найрамдах зүүний бүлгийн гишүүнээр Авр хотын нийтийн зөвлөлд сонгогдов. Тэрээр 1919 он хүртэл эдгээр албан тушаалыг хоёуланг нь хадгалсан. Рэнэ Коти мөн 1913-1942 онд Сена-Инфериер мужийн Ерөнхий Зөвлөлийн гишүүнээр ажиллаж, 1932 оноос дэд ерөнхийлөгчийн албыг хашиж байжээ.

1940 оны 7-р сард тэрээр Анри Филипп Петейнд онцгой байдлын эрх олгохоор санал өгсөн боловч дараа нь Эсэргүүцлийн хөдөлгөөнд нэгдсэн.

1944-1945 онд тэрээр Шарль де Голлийн хуралдуулсан Түр зөвлөлдөх ассамблейн гишүүн байв. 1946 оноос хойш тэрээр Францын 4-р Бүгд Найрамдах Улсын үүсгэн байгуулсан ассемблейн Доод Сена мужаас сонгогдсон гишүүн байв. Тэрээр "Бие даасан Бүгд найрамдахчууд" фракцыг удирдаж байсан. 1947-1948 онд Францын Сэргээн босголт, хот байгуулалтын сайд, 1948-1953 онд Доод Сена мужаас Бүгд Найрамдах Улсын Зөвлөлийн гишүүн, Бүгд Найрамдах Зөвлөлийн орлогч даргаар ажиллаж байжээ.

1953 оны 12-р сарын 23-нд Рэнэ Коти Францын ерөнхийлөгчөөр сонгогдож, 1954 оны 1-р сарын 16-нд албан тушаалаа авчээ.

Коти ерөнхийлөгч байх үед эдийн засгийн үзүүлэлтүүд сайжирсан. Гэсэн хэдий ч дотоодын улс төрийн байдал тогтворгүй хэвээр байв. Рэнэ Коти бараг 5 жил ерөнхийлөгч байх хугацаанд 8 засгийн газар солигдсон. Франц ч мөн адил гадаад бодлогод хэцүү байдалтай тулгарч, Энэтхэг-Хятадын хойг дахь дайнд ялагдаж, 1959 оны байдлаар ахиц дэвшил багатай байсан Алжирт цэргийн ажиллагаа явуулж эхэлсэн.

1958 оны 5-р сард тэрээр тус улсад онц байдал зарлаж, Францын шинэ Ерөнхий сайдаар Шарль де Голлийг санал болгосон байна. Мөн оны 9-р сард тэрээр Францад ерөнхийлөгчийн Бүгд найрамдах улсыг байгуулах шинэ Үндсэн хуулийг батлахад хувь нэмэр оруулсан.

Ангилал:Францын ерөнхийлөгч
Ангилал:Францын улс төрч
Ангилал:1882 онд төрсөн
Ангилал:1962 онд өнгөрсөн